Armin Laschet, kanslaraefni Kristilegra demókrata í Þýskalandi, hefur játað á sig ritstuld. Þetta er annað vandræðamál Laschets á skömmum tíma.
Laschet hefur beðist afsökunar á að hafa ekki getið heimilda með réttum hætti í bók sem hann gaf út árið 2009.
Upp hefur komist að heilu málsgreinarnar voru teknar úr bók þróunarfræðingsins Karstens Weitzerneggers án þess að þess væri sérstaklega getið.
Þjóðverjar ganga til kosninga 26. september og freistar Laschet þess að taka við kanslaraembættinu af flokkssystur sinni, Angelu Merkel, sem þá lætur af embætti.
Laschet er annar oddvitinn sem sakaður er um ritstuld, en í júní var Annalena Baerbock, oddviti Græningja, borin sömu sökum.
Græningjum hefur fatast flugið í skoðanakönnunum síðustu vikur eftir að hafa til skamms tíma tekið fram úr Kristilegum demókrötum sem stærsti flokkurinn í könnunum.
Kristilegir mælast nú stærstir með um þrjátíu prósenta fylgi en Græningjar með um átján.
Stutt er síðan Laschet þurfti að biðjast afsökunar síðast, eftir opinbera heimsókn til bæjarins Erftstadt, eins þeirra sem fór hve verst út úr flóðunum fyrir skemmstu.
Minnst tvö hundruð létust í flóðunum og fór það fyrir brjóstið á mörgum þegar sást til Laschets skellihlæjandi í hrókasamræðum við annan mann á meðan íbygginn forseti landsins flutti yfirlýsingu.